送朱仲微使君赴闕
作者：孫應時
朝代：宋

paragraphs: 聲迹周行舊，人門漢相延。
謝宗康樂在，阮姪仲容賢。
文獻羣公側，風流晚輩先。
天資超瑑玉，心量極澄淵。
世故雖遊刃，榮途獨緩鞭。
風霜飽經歷，歲月起聯翩。
奏牘留天聽，鳴鑣拜日邊。
一麾紆郡組，兩地冠淮壖。
巢塢江湖會，吳陵海澤偏。
陽公優撫字，山甫重蕃宣。
秋月滄浪底，春風草木前。
近名辭赫赫，直道守平平。
襦袴歌千里，絲綸錫九天。
別帆催入覲，祖席歎登仙。
詳試諳馮翊，深褒屬潁川。
徑須持紫橐，應不墜青氈。
世道千齡遠，人情百慮牽。
關心眷河雒，努力補陶甄。
窶迹來蓬篳，微芳託蕙荃。
一枝容吏隠，三鬴慰親年。
借寇知難請，依劉敢自憐。
鑪錘思舊物，倘問及林泉。